Efter torsdagens udtrækning til semifinalerne i håndboldens Final 4 skal de danske mestre fra Aalborg Håndbold møde GOG, der har hjemmebane i Svendborg på Fyn. Den anden semifinale kommer til at stå imellem Team Tvis Holstebro og Ribe-Esbjerg HH, og begge semifinalekampe samt finalen spilles i Holstebro. Spørger man direktør i Aalborg Håndbold, Jan Larsen, om hans holdning til de fynske modstandere, ser han positivt for kampen. - Vi har det fint med, at vi skal op i mod GOG. Mod Team Tvis Holstebro ville de have haft hjemmebanefordel, og selvom Esbjerg er lidt nede lige nu, kan der nå at ske meget inden februar. GOG er godt kørende, men det synes jeg også, vi er. Jeg forventer, at det bliver en rigtig tæt og spændende affære, siger Jan Larsen. Går efter finalesejren For øjeblikket indtager Aalborg Håndbold en sjetteplads i 888ligaen, men for direktøren handler Final 4 om sejr. - Ambitionen er at vinde. Vi har aldrig prøvet det før, så nu er det ved at være vores tur. Vi går all-in, velviden at det bliver to svære kampe, men vi har lige så gode chancer som alle de andre hold. Semifinalerne til Final 4 bliver spillet på Gråkjær Arena i Holstebro den 3. februar 2018, og finalen bliver spillet dagen efter den 4. februar. Du kan se lodtrækningen til semifinalerne her:
Torsdag var udtrækningsdag til semifinalerne i Santander Cup i håndboldens Final 4, og her trak Aalborg Håndbold fynske GOG.